ЩхьэкIуэмыдэ Нуриет и ныбжьыр илъэси 100 ирокъу
Мы махуэхэм и ныб-жьыр илъэси 100 зэрырикъур игъэлъэпIащ РСФСР-м, Адыгэ Республикэм щIыхь зиIэ я артисткэ, Мейкъуапэ щIыхь зиIэ и цIыху, «Адыгейм и щIыхь» медалыр япэу зыхуагъэфэщахэм ящыщ бзылъхугъэ зэчиифIэ ЩхьэкIуэмыдэ Нуриет Сэлим и пхъум.
1941 гъэм ГИТИС-р къэзыуха Нуриет и гъащIэ псор театрымрэ сценэмрэ щихьащ жыпIэмэ, ущыуэнукъым. Илъэс 50-м щIигъукIэ роль 200-м щIигъу игъэзэщIащ абы. Сыт хуэдэ жанрри къэзыгъэIурыщIэф актрисэр хьэл зэмыщхь куэд зыхэлъ лIыхъужьхэм я образхэм тыншу ихьэфырти, гукъинэжу джэгуфырт. Комедиери драмэри зэхуэдэу фIыуэ къехъулIэрт. Ганорилья — Шекспир Уильям и «Король лир», Долли — Толстой Лев и «Анна Каренина», Настя — Горький Максим и «На дне», Розинэ — Бомарше Пьер и «Севильс-кий цирюльник» сымэ я ролхэр игъэзащIэу Нуриет утыку зэритар ноби ящыгъупщакъым республикэм исхэм.
Бгъэдэлъ зэчиймрэ къыхиха IэщIагъэм хуиIэ лъагъуныгъэмрэ цIэрыIуэ ищIащ ЩхьэкIуэмыдэ Нуриет икIи театреплъхэм я лъагъуныгъэрэ Iэгуауэ инрэ зэи щыщIакъым. Зи гугъу тщIы актрисэм и зэчиймрэ зэфIэкIымрэ я закъуэкъым и цIэр тхыдэм къызэрыхэнар, атIэ гъуазджэм хуиIэ бгъэдыхьэкIэмрэ театр щэнхабзэм куууэ зэрыхищIыкIымрэ нэсу игъэлъэгъуащ, щапхъэ, гъуазэ хъуащ.
Сценэм щрихьэкI лэжьыгъэм нэмыщI Нуриет жылагъуэ IуэхукIи жыджэру къекIуэкIащ сытым дежи. Ар къалэ, хэгъэгу Советхэм я депутату щытащ, Мамырыгъэр хъумэнымкIэ хэгъэгу комитетым щылэжьащ. А къулыкъухэм щыпэрытми къалэн гугъухэр зэрызэфIихыфым, хуэныкъуэхэм гупцIанэу зэрахущытым, къелъэIухэм зыхуейхэр зэрахуищIэм я фIыгъэкIэ ЩхьэкIуэмыдэр фIыуэ ялъэгъуащ, ноби пщIэшхуэ хуащIу къокIуэкI Адыгейм и цIыхухэм.
НэщIэпыджэ Замирэ.
